Document ID: 32011D0718

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 28ης Οκτωβρίου 2011
για τροποποίηση της εκτελεστικής απόφασης 2011/402/ΕΕ σχετικά με τη λήψη έκτακτων μέτρων τα οποία εφαρμόζονται στους σπόρους μοσχόσιτου (τριγωνέλλας) και σε ορισμένους σπόρους και κουκιά που εισάγονται από την Αίγυπτο
[κοινοποιηθείσα υπό τον αριθμό Ε(2011) 7744]
(Κείμενο που παρουσιάζει ενδιαφέρον για τον ΕΟΧ)
(2011/718/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 53 παράγραφος 1 στοιχείο β) σημεία i) και iii),
Εκτιμώντας τα ακόλουθα:
(1)
Ο κανονισμός (ΕΚ) αριθ. 178/2002 θεσπίζει τις γενικές αρχές που διέπουν γενικά τα τρόφιμα και τις ζωοτροφές, ειδικότερα δε την ασφάλεια των τροφίμων και των ζωοτροφών στην Ένωση και σε εθνικό επίπεδο. Προβλέπει μέτρα έκτακτης ανάγκης όταν είναι προφανές ότι τα τρόφιμα ή οι ζωοτροφές που εισάγονται από τρίτη χώρα είναι πιθανό να αποτελέσουν σοβαρό κίνδυνο για την υγεία του ανθρώπου, την υγεία των ζώων ή το περιβάλλον και ο κίνδυνος αυτός δεν μπορεί να περιοριστεί ικανοποιητικά με τα μέτρα που λαμβάνει(-ουν) το (τα) οικείο(-α) κράτος(-η) μέλος(-η).
(2)
Ο κανονισμός (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την υγιεινή των τροφίμων (2) θεσπίζει γενικούς κανόνες για τους υπεύθυνους επιχειρήσεων τροφίμων όσον αφορά την υγιεινή των τροφίμων. Οι κανόνες αυτοί περιλαμβάνουν απαιτήσεις υγιεινής για την παραγωγή σπόρων και κουκιών για άμεση κατανάλωση από των άνθρωπο, τις οποίες πρέπει να τηρούν οι υπεύθυνοι επιχειρήσεων τροφίμων.
(3)
Διαπιστώθηκε ότι ορισμένες παρτίδες σπόρων μοσχόσιτου που εισήχθησαν από την Αίγυπτο είναι ο αιτιώδης παράγοντας για την εκδήλωση στην Ένωση εστίας βακτηρίων Escherichia coli που παράγουν την τοξίνη Shiga (STEC), ορότυπος O104:H4. Κατά συνέπεια, η εκτελεστική απόφαση 2011/402/ΕΕ της Επιτροπής (3) επέβαλε απαγόρευση της θέσης σε ελεύθερη κυκλοφορία στην Ένωση σπόρων και κουκιών από την Αίγυπτο που υπάγονται στους κωδικούς ΣΟ οι οποίοι παρατίθενται στο παράρτημα της εν λόγω απόφασης. Η απαγόρευση αυτή λήγει στις 31 Οκτωβρίου 2011.
(4)
Από τις 21 έως τις 25 Αυγούστου 2011 το Γραφείο Τροφίμων και Κτηνιατρικών Θεμάτων της Επιτροπής διενέργησε έλεγχο στην Αίγυπτο για να εντοπίσει την πιθανή πηγή της λοίμωξης που προκλήθηκε από τις πρόσφατες εκδηλώσεις εστιών E. coli (του οροτύπου O104:H4) στο βόριο τμήμα της Γερμανίας και στο Μπορντό της Γαλλίας και για να αξιολογήσει τις συνθήκες παραγωγής και επεξεργασίας των ύποπτων σπόρων στην εν λόγω τρίτη χώρα.
(5)
Αξιολογήθηκαν τα ευρήματα του ελέγχου και τα μέτρα τα οποία έλαβε η Αίγυπτος όσον αφορά τις ελλείψεις που παρατηρήθηκαν στην παραγωγή σπόρων για κατανάλωση από τον άνθρωπο που μπορούν ενδεχομένως να βλαστήσουν. Από την αξιολόγηση προκύπτει ότι τα μέτρα που έλαβαν οι αιγυπτιακές αρχές δεν επαρκούν για την αντιμετώπιση των κινδύνων που εντοπίστηκαν.
(6)
Σύμφωνα με το άρθρο 10 του κανονισμού (ΕΚ) αριθ. 852/2004, η υγιεινή των εισαγόμενων τροφίμων πρέπει να συμμορφώνεται, μεταξύ άλλων, με τις απαιτήσεις που ορίζονται στο παράρτημα I του εν λόγω κανονισμού. Ωστόσο, τα μέτρα που ανέφεραν οι αιγυπτιακές αρχές δεν παρέχουν επαρκείς εγγυήσεις ότι υπάρχει ενεργός δέσμευση για εκτέλεση της παραγωγής σύμφωνα με τα προβλεπόμενα στο παράρτημα I του κανονισμού (ΕΚ) αριθ. 852/2004. Η Ευρωπαϊκή Αρχή για την Ασφάλεια των Τροφίμων (EFSA) θα εκδώσει, πριν από τα τέλη Οκτωβρίου του 20011, επιστημονική γνώμη σχετικά με τον κίνδυνο που συνιστά το βακτήριο Escherichia coli το οποίο παράγει την τοξίνη Shiga (STEC) και άλλα παθογόνα βακτήρια που βρίσκονται σε σπόρους και κουκιά, καθώς και στους βλαστούς και τα φύλλα που προέρχονται από σπόρους.
(7)
Εν αναμονή της πιθανής εισαγωγής επιπρόσθετων μέτρων ελέγχου βάσει της γνώμης της EFSA και προκειμένου να δοθεί ο απαιτούμενος χρόνος στις αρμόδιες αρχές της Αιγύπτου για να διαβιβάσουν περαιτέρω παρατηρήσεις στην Επιτροπή και να δώσουν αποτελεσματικές εγγυήσεις σχετικά με επιπρόσθετα μέτρα διαχείρισης του κινδύνου, πρέπει να παραταθεί έως τις 31 Μαρτίου 2012 η προσωρινή απαγόρευση της θέσης σε ελεύθερη κυκλοφορία στην Ένωση σπόρων και κουκιών από την Αίγυπτο που προβλέπεται στην εκτελεστική απόφαση 2011/402/ΕΕ.
(8)
Για να εξασφαλιστεί η αποτελεσματικότητα της παρούσας απόφασης όσον αφορά την αποτροπή εισαγωγών των αγαθών που παρατίθενται στο παράρτημα η παρούσα απόφαση ισχύει από την 1η Νοεμβρίου 2011 διότι η εκτελεστική απόφαση 2011/402/ΕΕ προβλέπει ότι η απαγόρευση της θέσης σε ελεύθερη κυκλοφορία σπόρων από την Αίγυπτο, όπως προβλέπεται στο παράρτημα, ισχύει έως τις 31 Οκτωβρίου 2011.
(9)
Συνεπώς, η εκτελεστική απόφαση 2011/402/ΕΕ πρέπει να τροποποιηθεί αναλόγως.
(10)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η εκτελεστική απόφαση 2011/402/ΕΚ τροποποιείται ως εξής:
1)
Το άρθρο 2 αντικαθίσταται από το ακόλουθο κείμενο:
«Άρθρο 2
Η θέση σε ελεύθερη κυκλοφορία στην Ένωση σπόρων και κουκιών από την Αίγυπτο όπως προβλέπεται στο παράρτημα απαγορεύεται έως τις 31 Μαρτίου 2012.».
2)
Το παράρτημα αντικαθίσταται από το κείμενο που παρατίθεται στο παράρτημα της παρούσας απόφασης.
Άρθρο 2
Η παρούσα απόφαση εφαρμόζεται από την 1η Νοεμβρίου 2011.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 28 Οκτωβρίου 2011.

Labels: 17
0
3
6
18